ក្រសួង​មហាផ្ទៃ៖​ ជនជាតិ​តំបន់​ភ្នំ​ម៉ុងតាញ៉ា​វៀតណាម​១៣​នាក់​មាន​លក្ខខណ្ឌ​​ជា​ជន​ភៀសខ្លួន
ជនជាតិ​ចារ៉ាយ​វៀតណាម​ទាំង​១៣​នាក់​បាន​ចូល​មក​ប្រទេស​កម្ពុជា​កាល​ពី​ចុង​ឆ្នាំ​២០១៤​កន្លង​ទៅ​នេះ។
ភ្នំពេញ — ជនជាតិតំបន់ភ្នំឬម៉ុងតាញ៉ាវៀតណាមចំនួន១៣នាក់ ដែលបានរត់គេចខ្លួនមកកាន់ប្រទេសកម្ពុជា មានលក្ខខណ្ឌគ្រប់គ្រាន់ជាជនភៀសខ្លួន។ នេះបើយោងតាមការបញ្ជាក់របស់មន្ត្រីផ្លូវការកម្ពុជានៅថ្ងៃច័ន្ទនេះ។ ស្របពេលជាមួយគ្នានេះ ជនជាតិភាគតិចតំបន់ភ្នំវៀតណាមចំនួន៣៦នាក់ត្រូវប៉ូលិសកម្ពុជាចាប់បញ្ជូនដោយសម្ងាត់ទៅកាន់ស្រុកកំណើតរបស់ពួកគេវិញ។ លោកនាយឧត្តមសេនីយ៍ខៀវ សុភ័គ អ្នកនាំពាក្យក្រសួងមហាផ្ទៃ បានឲ្យដឹងថា ក្រោយពីបញ្ចប់កិច្ចសម្ភាសន៍ អគ្គនាយកដ្ឋានអន្តោប្រវេសន៍បានរកឃើញថា ជនជាតិចារ៉ាយវៀតណាមដែលបានភៀសខ្លួនមកកាន់ខេត្តរតនគីរីកាលពីប៉ុន្មានខែមុនមានលក្ខខណ្ឌគ្រប់គ្រាន់ជាជនភៀសខ្លួន។ ប៉ុន្តែមិនទាន់មានការសម្រេចជាផ្លូវការនៅឡើយទេ។ «អគ្គនាយកដ្ឋានអន្តោប្រវេសន៍ ដែលជាអ្នកជំនាញ បានរកឃើញថា មានលក្ខណៈគ្រប់គ្រាន់ឆ្លើយតបតាមលក្ខខន្តិកៈរបស់ជនសុំសិទ្ធិជ្រកកោណជាជនភៀសខ្លួន។ ហើយរង់ចាំសេចក្តីសម្រេចចុងក្រោយរបស់ឯកឧត្តមឧបនាយករដ្ឋមន្ត្រី រដ្ឋមន្ត្រីក្រសួងមហាផ្ទៃ»។ ជនជាតិចារ៉ាយវៀតណាមទាំង១៣នាក់បានចូលមកប្រទេសកម្ពុជាកាលពីចុងឆ្នាំ២០១៤កន្លងទៅ ដោយគេចវេសពីការធ្វើទុក្ខបុកម្នេញរបស់អាជ្ញាធរក្រុងហាណូយនៅតំបន់ខ្ពង់រាបរបស់ពួកគេ។ ក្នុងចំណោមនោះមានស្ត្រីម្នាក់។ ពួកគេត្រូវបានដឹកជញ្ជូនមកកាន់ទីក្រុងភ្នំពេញក្រោមការគាំពារពីសំណាក់អង្គការសហប្រជាជាតិទទួលបន្ទុកផ្នែកសិទ្ធិមនុស្ស និងទទួលបន្ទុកផ្នែកជនភៀសខ្លួន។ ហើយជាបន្តបន្ទាប់ មានជនភៀសខ្លួនម៉ុងតាញ៉ាវៀតណាមបន្ថែមទៀតបានរត់គេចមកលាក់ខ្លួនក្នុងព្រៃនៃខេត្តរតនគីរី។ ក៏ប៉ុន្តែសេចក្តីរាយការណ៍នានាបង្ហាញថា អាជ្ញាធរវៀតណាមបានស្នើឲ្យសមត្ថកិច្ចកម្ពុជាសហការដើម្បីចាប់បញ្ជូនជនភៀសខ្លួនទាំងនេះទៅកាន់ស្រុកកំណើតរបស់ពួកគេវិញ។ លោក ឆាយ ធី អ្នកសម្របសម្រួលរបស់សមាគមការពារសិទ្ធិមនុស្សអាដហុកប្រចាំខេត្តរតនគីរី បានឲ្យដឹងនៅថ្ងៃនេះថា អាជ្ញាធរប៉ូលិសកម្ពុជាទើបតែបានចាប់បញ្ជូនជនម៉ុងតាញ៉ាវៀតណាមចំនួន៣៦នាក់ដោយស្ងាត់កំបាំងទៅកាន់ប្រទេសវៀតណាមវិញកាលពីសប្តាហ៍មុន។ មន្ត្រីសិទ្ធិមនុស្សដដែលបញ្ជាក់ថា ជនជាតិភាគតិចវៀតណាមទាំង៣៦នាក់បានចេញដំណើរពីខេត្តរតនគីរីនៅវេលាកណ្តាលអាធ្រាតថ្ងៃទី២៥ខែកុម្ភៈក្នុងគោលដៅឆ្ពោះមកកាន់ទីក្រុងភ្នំពេញដើម្បីស្វែងរកជំនួយពីអង្គការសហប្រជាជាតិផ្នែកសិទ្ធិមនុស្ស ប៉ុន្តែពួកគេត្រូវកងប៉ូលិសស្ទាក់ចាប់បីម៉ោងក្រោយមក ហើយបានបញ្ជូនពួកគេទៅកាន់ប្រទេសវៀតណាមវិញ។ ជនជាតិចារ៉ាយខ្មែរម្នាក់ដែលអមដំណើរជាមួយជនភៀសខ្លួនទាំងនេះបានបាត់ខ្លួន បន្ទាប់ពីក្រុមប៉ូលិសបានចាប់ឃាត់ខ្លួនរូបគាត់។ នេះបើយោងតាមលោកឆាយ ធី។ «មានការចាប់ខ្លួនចារ៉ាយវៀតណាមចំនួន៣៦នាក់ រួមទាំងចារ៉ាយខ្មែរម្នាក់ផង ដែលជាអ្នកជូនផ្លូវ។ ចារ៉ាយវៀតណាមក៏បានបញ្ជាក់ថា ពួកគាត់ត្រូវបានចាប់បញ្ជូនទៅវិញពិតប្រាកដមែន។ ដោយឡែកចារ៉ាយខ្មែរត្រូវគេរុញចូលឡានប៉ូលិសខ្មែរ ហើយមិនដឹងជាត្រូវដឹកទៅកាន់ទីណាទេ។ ចំណែកពួកគាត់ត្រូវបានដឹកជញ្ជូនមកប្រទេសវៀតណាម»។ លោកឆាយ ធីបញ្ជាក់ថា លោកទទួលបានព័ត៌មានទាំងនេះតាមរយៈការសាកសួរតាមទូរស័ព្ទទៅកាន់ជនជាតិចារ៉ាយវៀតណាម ដែលត្រូវប៉ូលិសខ្មែរចាប់បញ្ជូនត្រឡប់ទៅវិញនេះ និងតាមរយៈការសាកសួរអ្នកបើកបររថយន្តដោយផ្ទាល់។ លោកឧត្តមសេនីយ៍ងួន កឿន ស្នងការប៉ូលិសខេត្តរតនគីរីមិនធ្វើអត្ថាធិប្បាយនោះទេ ដោយសារលោកអះអាងលោកជាប់រវល់ជាមួយមិត្តភក្តិ។ ដោយឡែកលោកនាយឧត្តមសេនីយ៍ខៀវ សុភ៍គ អ្នកនាំពាក្យក្រសួងមហាផ្ទៃ បានបង្វែរសំណួរទៅកាន់អាជ្ញាធរខេត្ត ដោយលោកចាត់ទុកថា ជនជាតិភាគតិចវៀតណាមទាំងនេះជាជនអន្តោប្រវេសន៍ខុសច្បាប់។ ប៉ុន្តែទាក់ទងនឹងជនជាតិចារ៉ាយកម្ពុជា ដែលបាត់ខ្លួននោះ លោកឧត្តមសេនីយ៍ខៀវ សុភ័គជឿថា អាចនឹងដឹងដំណឹងក្នុងពេលខាងមុខ៕